Mette Frederiksen (S), 2023-12-12:
Der er lavet aftaler med regionerne, og det er nogle svære år i vores velfærdssamfund, og man kan jo altid sige, at man kunne føre den økonomiske politik på en anden måde.
Det er det jo rigtigt at man kan, men jeg synes bare, det er svært i dag at argumentere for, at det, vi har gjort, ikke har været succesfuldt.
For ikke ret lang tid siden havde vi en inflation på 10 pct., den højeste i 40 år eller deromkring.
Nu har vi en inflation, der ligger lige omkring 0, og den er steget en lillebitte smule, men den er jo lav i forhold til mange andre lande.
Så det at få inflationen under kontrol og få den banket ned har været en af vores allerallervigtigste opgaver.
Og det er nogle svære år i velfærdssamfundet, også fordi der er nogle udgifter, der bare stiger og stiger, bl.a. på det specialiserede område og på medicinområdet.
Så der ligger nogle vigtige opgaver foran os.
Må jeg så ikke bare sige, at en af grundene til, at vi nu kan prioritere erhvervsuddannelserne på et højere niveau end før, er, at vi har lavet en universitetsreform, og den stemmer Enhedslisten imod.
Så man holder altså fast i, at man hellere vil bruge pengene på nogle uddannelser for de få end at bruge de penge på nogle af de unge, der har allermest behov for en uddannelse.
Den prioritering forstår jeg faktisk ikke, og det er mig især i mit socialdemokratiske hjerte helt ubegribeligt, at venstrefløjen lægger sig der, hvor venstrefløjen lægger sig.
Jeg har ikke noget behov for at skælde ud på regionerne.
Alle os, der arbejder med sundhedspolitik, hvad enten det er lokalt, professionelt, i regionerne eller her i Folketinget, har jo forsøgt at gøre det så godt, som vi kan, men vi er også mange kokke omkring det, og derfor kan man i forhold til det der med det nære sundhedsvæsen i hvert fald ikke ende der, hvor man siger: Det er regionerne, der ikke har løftet deres opgave.
Som jeg sagde før, ligger rehabiliteringen og genoptræningen jo ude i kommunerne.
Det gør meget af det forebyggende arbejde i øvrigt også.
Så har vi den nationale lovgivning og det, vi sidder og gør her.
Den bedste vej igennem det her er ikke, at vi er så optaget af, hvad der er sket forud.
Det handler måske mere om at finde ud af, hvordan vi faktisk får de forskellige instanser til at arbejde sammen, sådan at man ikke som patient eller som pårørende oplever – og det er jo reelt for mange – at man skal løbe spidsrod mange forskellige steder, og at vi har svært ved at arbejde sådan holistisk sammen omkring den enkelte patient.
Det er den opgave, vi skal prøve at løse, og der forventer jeg da egentlig et ret godt samarbejde, også med jer i Det Konservative Folkeparti.
Man må endelig ikke misforstå mig derhen, at jeg er tilhænger af det forslag, Liberal Alliance har.
Jeg siger, at man jo kan indføre en toptopskat, og så kan man jo altid se på, om der er yderligere tiltag, der skaber et mere retfærdigt skattesystem.
Spørgsmålet bunder jo i en grundlæggende forskellig tilgang til det at betale skat og værdien af det, og hvor man synes trykket skal lægges.
Det handler ikke kun om balance i forhold til internationale arbejdstagere og direktører og andre, det handler også om balancen i det skatteudspil, vi er kommet med.
Og det synes jeg er balanceret, bl.a. fordi der nu kommer en toptopskat.
Det håber jeg bliver resultatet af forhandlingerne; det er i hvert fald det, der er regeringens udgangspunkt.
Så glæder jeg mig jo over, at helt almindelige mennesker, f.eks. en enlig forsørger, forhåbentlig kommer til at kunne se, at en ændring på beskæftigelsesfradraget kombineret med det lønløft, som vi fik på plads for ganske kort tid siden, betyder, at en enlig mor, som er social- og sundhedsassistent, kommer til at have væsentlig flere penge mellem hænderne.
Det glæder jeg mig over.
Jeg tror ikke, at man må undervurdere, hvilken position Iran har i det her, og ej heller, hvilken position Hizbollah har i forhold til Hamas og de relationer, der er.
Så man kan sige, at den bekymring har der jo været hele vejen igennem, og det er selvfølgelig noget, det internationale verdenssamfund er meget, meget opmærksom på.
Det er også vigtigt at sige, at Israel selvfølgelig har ret til at forsvare sig selv, men skal gøre det inden for international lov og har en forpligtelse til at passe på civile.
Vi har valgt fra dansk side at give mere i humanitær bistand.
Vi har støttet, at der er pauser i den væbnede konflikt, så vi kan få nødhjælpen ind og hjælpe de alt for mange mennesker, der desværre er berørt af det her.
Men bekymringen, i forhold til at andre regimer eller bevægelser, med hvem vi ingen værdier deler, blander sig, har været der hele vejen igennem.
Det er helt rigtigt.